CELEX: 62019TN0740
Language: fi
Date: 2019-10-31 00:00:00
Title: asia T-740/19: Kanne 31.10.2019 – Laird v. komissio

27.1.2020   
            
            
               FI
            
            
               Euroopan unionin virallinen lehti
            
            
               C 27/38
            
         
      Kanne 31.10.2019 – Laird v. komissio
      (asia T-740/19)
      (2020/C 27/46)
      Oikeudenkäyntikieli: englanti
      
         Asianosaiset
      
      
         Kantaja: Laird Ltd (Lontoo, Yhdistynyt kuningaskunta) (edustajat: barrister C. Quigley ja solicitor D. Gillespie)
      
         Vastaaja: Euroopan komissio
      
         Vaatimukset
      
      Kantaja vaatii unionin yleistä tuomioistuinta
      
                  —
               
               
                  kumoamaan valtiontuesta SA.44896 2.4.2019 annetun komission päätöksen C(2019) 2526 final
               
            
                  —
               
               
                  vaihtoehtoisesti kumoamaan riidanalaisen päätöksen 2 artiklan kantajaan sovellettavilta osin
               
            
                  —
               
               
                  vielä vaihtoehtoisemmin kumoamaan riidanalaisen päätöksen 2 artiklan ajankohtaa 24.11.2017 edeltävällä ajanjaksolla myönnetyn tuen osalta kantajaan sovellettavilta osin
               
            
                  —
               
               
                  velvoittamaan komission korvaamaan kantajan oikeudenkäyntikulut.
               
            
         Oikeudelliset perusteet ja pääasialliset perustelut
      
      Kanteensa tueksi kantaja vetoaa kolmeen kanneperusteeseen.
      
                  1)
               
               
                  Ensimmäisen kanneperusteen mukaan riidanalaisen päätöksen 1 artikla on lainvastainen seuraavista syistä siltä osin kuin päätös koskee määritystä siitä, että konsernirahoitukseen sovellettavaa poikkeusta on pidettävä SEUT 107 artiklan 1 kohdassa tarkoitettuna (taloudellisena) etuna, joka on seurausta etenkin
                  
                              i.
                           
                           
                              siitä, ettei komissio ottanut huomioon historiallista taustaa, joka ulkomaisia väliyhteisöjä koskevien sääntöjen käyttöönotolla Yhdistyneen kuningaskunnan yritysverojärjestelmässä on, unionin oikeuden ja etenkin sijoittautumisvapauden soveltamisella Yhdistyneelle kuningaskunnalle asetettuja rajoituksia, vuoden 2010 verotuslakiin (kansainväliset ja muut säännökset) (Taxation (International and Other Provisions) Act 2010) sisällytettyjen ulkomaisia väliyhteisöjä koskevien sääntöjen rakenteeseen liittyviä alueellisia ja muita poliittisia syitä eikä jäsenvaltioiden, Yhdistynyt kuningaskunta mukaan lukien, itsenäistä verotusvaltaa määrittää ulkomaisia väliyhteisöjä koskevat säännöt
                           
                        
                              ii.
                           
                           
                              komission väitteestä, jonka mukaan vuoden 2010 verotuslain (kansainväliset ja muut säännökset) 9A osan 9 luvun mukaisen vaatimuksen valinnainen luonne merkitsee edun muodostavaa suotuisampaa kohtelua.
                           
                        
            
                  2)
               
               
                  Toisen kanneperusteen mukaan riidanalaisen päätöksen 1 artikla on lainvastainen seuraavista syistä siltä osin kuin päätös koskee määritystä siitä, että konsernirahoitukseen sovellettavaa poikkeusta on pidettävä SEUT 107 artiklan 1 kohdassa tarkoitettuna valikoivana etuna, joka on seurausta etenkin seuraavista tosiseikoista:
                  
                              i.
                           
                           
                              Merkityksellisen viitekehyksen osalta:
                              
                                          a.
                                       
                                       
                                          Komissio yksilöi virheellisesti viitekehyksen siten, että se käsittää pelkästään ulkomaisia väliyhteisöjä koskevat säännöt ja/tai pelkästään vuoden 2010 verotuslain (kansainväliset ja muut säännökset) 9A osan 5 luvun.
                                       
                                    
                                          b.
                                       
                                       
                                          Komissio määritti virheellisesti viitejärjestelmän tarkoitukseksi pelkästään Yhdistyneessä kuningaskunnassa toteutetuista toiminnoista ja siellä olevista varoista saatujen tulojen, jotka on keinotekoisesti siirretty Yhdistyneestä kuningaskunnasta, verottamisen ilman, että se otti asianmukaisesti huomioon sitä, aiheutuuko merkityksellisistä menettelyn kohteena olevista liiketoimista vaaraa siitä, että Yhdistyneen kuningaskunnan veropohja rapautuu.
                                       
                                    
                        
                              ii.
                           
                           
                              Viitekehystä koskevan poikkeuksen määrittämisen osalta:
                              
                                          a.
                                       
                                       
                                          Komissio arvioi virheellisesti avainhenkilötoimintojen merkittävyyden ja tärkeyden.
                                       
                                    
                                          b.
                                       
                                       
                                          Komissio arvioi virheellisesti ehdot täyttävien lainasuhteiden vertailtavuuden lainoihin (i) Yhdistyneeseen kuningaskuntaan sijoittautuneille sidososapuolille ja (ii) kolmansille osapuolille.
                                       
                                    
                                          c.
                                       
                                       
                                          Komissio tukeutui lainvastaisesti neuvoston direktiiviin (EU) 2016/1164 (1).
                                       
                                    
                                          d.
                                       
                                       
                                          Komission arviointi rinnastettavista riskeistä sijoittautumisvapauden loukkaamiseen sekä maksusta vapautettujen että muiden ulkomaisten väliyhteisöjen kohdalla oli virheellinen.
                                       
                                    
                        
                              iii.
                           
                           
                              Väitetyn poikkeuksen perusteltavuuden osalta:
                              
                                          a.
                                       
                                       
                                          Komissio päätti virheellisesti, ettei järjestelmän hallinnoitavuuden tarpeeseen liittyvä perustelu ulottunut avainhenkilötoimintoihin.
                                       
                                    
                                          b.
                                       
                                       
                                          Komissio päätti virheellisesti, ettei konsernirahoitukseen sovellettavaa poikkeusta voitu perustella viittauksella sijoittautumisvapauden noudattamiseen.
                                       
                                    
                        
            
                  3)
               
               
                  Kolmannen kanneperusteen mukaan riidanalaisen päätöksen 2 artikla on lainvastainen luottamuksensuojan sekä oikeusvarmuuden ja suhteellisuuden periaatteiden loukkaamisen johdosta. Vaihtoehtoisesti väitetään, ettei takaisinperintää tulisi määrätä ennen ajankohtaa 24.11.2017, jolloin komissio julkaisi menettelyn aloittamispäätöksen, konsernirahoitukseen sovellettavan poikkeuksen nojalla myönnetyn tuen osalta.
               
            
         (1)  Sisämarkkinoiden toimintaan suoraan vaikuttavien veron kiertämisen käytäntöjen torjuntaa koskevien sääntöjen vahvistamisesta 12.7.2016 annettu neuvoston direktiivi (EU) 2016/1164 (EUVL 2016, L 193, s. 1).